Долбоор

**КЫРГЫЗ РЕСПУБЛИКАСЫНЫН МИНИСТРЛЕР КАБИНЕТИНИН ТОКТОМУ**

**Социалдык контракттын негизинде социалдык жардам көрсөтүү жөнүндө**

2026-жылга чейин Кыргыз Республикасын өнүктүрүүнүн Улуттук программасын ишке ашыруу боюнча Кыргыз Республикасынын Министрлер Кабинетинин 2021-жылдын 25-июнундагы № 352 иш-чаралар планынын 707-пунктун аткаруу максатында жана жакыр же аз камсыз болгон үй-бүлөлөрдү турмуштук оор кырдаалдан чыгуу боюнча жигердүү аракеттерге үндөө, алардын эмгек потенциалын ишке ашырууга көмөк көрсөтүү, ошондой эле жакыр же аз камсыз болгон үй-бүлөлөрдү өз алдынча иш менен камсыз кылуу үчүн кошумча жумуш орундарын же шарттарды түзүү процессине ишкерлерди тартуу үчүн "Кыргыз Республикасынын Министрлер Кабинети жөнүндө" Кыргыз Республикасынын конституциялык Мыйзамынын 13, 17-статьяларына ылайык, Кыргыз Республикасынын Министрлер Кабинети токтом кылат:

1. Социалдык контракттын негизинде социалдык жардам көрсөтүү жөнүндө Жобо бекитилсин.

 2. Кыргыз Республикасынын Өкмөтүнүн 2018-жылдын 29-июнундагы № 307 «Кыргыз Республикасындагы мамлекеттик жөлөкпулдар жөнүндө» Кыргыз Республикасынын Мыйзамын ишке ашыруу жөнүндө» токтомуна төмөнкүдөй өзгөртүүлөр киргизилсин:

1) жогоруда токтом менен бекитилген 16 жашка чейинки балдары бар, аз камсыз болгон жарандарга (үй-бүлөлөргө) жарандардын (үй-бүлөлөрдүн) ай сайын берилүүчү "Үй-бүлөгө көмөк" жөлөкпулга муктаждыгын аныктоонун тартиби жөнүндө Жободо:

- 17-пункт төмөнкүдөй мазмундагы 15-пунктча менен толукталсын:

";15) социалдык контракттын негизинде бөлүнүүчү социалдык жардамдын суммалары, ошондой эле тиешелүү келишим түзүлгөн күндөн тартып 6 (алты) айдын ичинде социалдык келишимди аткаруудан алынган материалдык же акчалай түрдөгү кирешелер.";

2) жогоруда токтом менен бекитилген Мамлекеттик жөлөкпулдарды чектөөгө кайрылуу тартиби жана мамлекеттик жөлөкпулдарды чектөө тартиби жөнүндө Жободо:

- 39-пункт төмөнкүдөй мазмундагы 3-пунктча менен толукталсын:

";3) социалдык контракт түзүлгөн күндөн тартып 6 (алты) ай аяктаган күндөн кийинки 3 (үч) жылдын ичинде социалдык келишимдин негизинде социалдык жардам алган үй-бүлөлөр (ал жеткис күчтүн жагдайларынын шарттарын кошпогондо).".

3. Кыргыз Республикасынын Финансы министрлиги

- социалдык контракттын негизинде социалдык жардам көрсөтүү үчүн 500 000 000 (беш жүз миллион) сом өлчөмүндө зарыл болгон каражаттарды тапсын;

-"Кыргыз Республикасынын 2022-жылга республикалык бюджети жана 2023-2024-жылдарга болжолу жөнүндө" Кыргыз Республикасынын Мыйзамына тиешелүү өзгөртүүлөрдү киргизсин.

4. Кыргыз Республикасынын Эмгек, социалдык камсыздоо жана миграция министрлиги Кыргыз Республикасынын Министрлер Кабинетине караштуу Мамлекеттик кызмат жана жергиликтүү өз алдынча башкаруу иштери боюнча мамлекеттик агенттик менен бирдикте:

- Кыргыз Республикасынын Эмгек, социалдык камсыздоо жана миграция министрлигинин, жергиликтүү мамлекеттик администрациялардын жана жергиликтүү өз алдынча башкаруу органдарынын социалдык контракттын негизинде социалдык жардам көрсөтүүнү жүзөгө ашырууга тартылган аймактык бөлүмдөрүнүн адистери жана кызмат адамдары үчүн окууну уюштурсун жана өткөрсүн.

5. Кыргыз Республикасынын Эмгек, социалдык камсыздоо жана миграция министрлигине:

- иш менен камсыз кылууга көмөк көрсөтүү максатында колдонуудагы мыйзамдарга өзгөртүүлөрдү киргизүү;

- социалдык контракттын негизинде социалдык жардамды ишке ашырсын;

- ушул токтомдон келип чыгуучу чараларды көрсүн.

6. Жергиликтүү мамлекеттик администрациялар социалдык контракттын негизинде социалдык жардам көрсөтүү жөнүндө Жободон келип чыккан чараларды көрсүн.

7. Бул токтомдун аткарылышын контролдоо Кыргыз Республикасынын Президентинин жана Министрлер Кабинетинин чечимдеринин аткарылышын контролдоо Кыргыз Республикасынын Президентинин Иш башкармасына жүктөлсүн.

8. Бул токтом расмий жарыяланган күндөн он беш күн өткөндөн кийин күчүнө кирет.

**Кыргыз Республикасынын**

**Министрлер Кабинетинин**

**Төрагасы А. У. Жапаров**